“የኦሮሞ ህዝብ ከሌሎች የኢትዮጵያ ብሄር ፣ ብሄረሰቦችና ህዝቦች የተለየ ጥያቄ የለውም” – አቶ ታዬ ደንደአ በኦሮሚያ ክልል የብልጽግና ፓርቲ ጽህፈት ቤት የሕዝብ ግንኙነት ዘርፍ ኃላፊ
 አዲስ አበባ፦ የኦሮሞ ህዝብ ከሌሎች የኢትዮጵያ ብሄር፣ ብሄረሰቦችና ህዝቦች የተለየ ጥያቄ እንደሌለው በኦሮሚያ ክልል የብልጽግና ፓርቲ ጽህፈት ቤት የሕዝብ ግንኙነት ዘርፍ ኃላፊ አቶ ታዬ ደንደአ አስታወቁ ።መላው ህዝብ ይህንን በመረዳት አንድነቱን ማጠናከር እንዳለበት አሳሰቡ ።አቶ ታዬ ደንደአ ከአዲስ ዘመን ጋር ባደረጉት ቃለ ምልልስ እንዳስታወቁት፤ በ1960ዎቹ የኢትዮጵያ ተማሪዎች ትግል ጀምሮ የኢትዮጵያውያን ሶስት ዋና ጥያቄዎች እንደሚጋሩ አመልክተዋል። ከፊውዳል የመሬት ስሪት ጋር ተያይዞ ‹‹መሬት ላራሹ›› ፤ ሁለተኛው የማንነት ጥያቄዎች፣ በቋንቋ የመማር፣ የመዳኘት፣ የመስራት፣ ባህልን የማሳደግ እና የዴሞክራሲ ጥያቄ አንዱ መሆኑን ተናግረዋል።ጥያቄዎቹ የኦሮሞ ህዝብ
በየወቅቱ ያነሳቸውን የታገለባቸው
ብዙ ዋጋም የከፈለባቸው
እንደሆኑ ያመለከቱት አቶ
ታዬ፣ የኦሮሞ ህዝብ
ከዚህ የተለየ ጥያቄ
የለውም ፤ ኖሮትም
አያውቅም ፣ እንዳለው
አድርገው የሚያቀርቡ ኃይሎች
ይህን የሚያደርጉት ሕዝብን
ለማደናገር እንደሆነም አመልክተዋል። ዞሮ ዞሮ የመሬት ጥያቄውም፣ የማንነት ጥያቄዎቹም፣ በተሟላ መልኩ ሊመለሱ አልቻሉም ያሉት ኃላፊው፣ ምክንያቱ ደግሞ የዴሞክራሲ ጥያቄ ባለመመለሱ ነው ብለዋል ። የመንግሥት ባለስልጣናትን ጨምሮ ሁሉም ዜጎች ከህግ በታች ሆነው ለሕግና ለህግ ብቻ በመታመን ፍላጎታቸውን ማንጸባረቅ መቻል ነበረባቸው ፤ ይህ ግን ሊሆን አልቻለም ሲሉም ተናግረዋል ። የመሬት ጥያቄው መልስ ያገኘ ቢመስልም ተመልሶ መሬት የሕዝብ ነው የሚለውን መርህ በመጠቀም አንተ እኮ እንደግል መብት የለህም በማለት አርሶ አደሩን ያላግባብና ያለበቂ ካሳ ማፈናቀል፣ አንዳንዴ ደግሞ በግድ በጉልበት የተፈጸሙ ግፎችም እንደነበሩ አስታውቀዋል። የሰብዓዊ መብቶች፣ የዴሞክራሲ መብቶች ህገ መንግሥቱ ቢያረጋግጥም ማክበር ላይ የከፋ ውስንነት ነበረው። የተዘረጋው የፌዴራሊዝም መዋቅርም ከስም ባሻገር ክልሎች ራሳቸውን በራሳቸው ማስተዳደር አልቻሉም። ከላይ ‹‹ክልል ነህ›› ይባላሉ በውስጥ መስመር ግን አቅም ያለው የፈለገውን ሲያደርግ እንደነበርም አመልክተዋል ።ሰው መግረፍና ማንገላታት ሕገ መንግሥቱ ይከለክላል። ዜጎች እኩል መሆናቸውን ህገ መንግሥቱ በአንቀጽ 25 ያረጋግጣል። ኢትዮጵያ ውስጥ ግን ለአንዳንዶች የተሻለ ዕድል ለሌሎች ደግሞ የከፋ ግፍ ሲፈጸምባቸው እንደነበር ማንም ያውቃል ብለዋል። ግድያ ይፈጸም ነበር፣ ያለጥፋት እስርና መኮላሸት ነበር ይህንን ማንም ሊክድ አይችልም ያሉት ኃላፊው፤ ነጻነት እንዲኖር ህገ መንግሥቱ ይከበር ብለህ ስትጠይቅ ደግሞ በአሸባሪነት ተፈርጀህ የምትከሰስበት ሁኔታ የቅርብ ጊዜ ትዝታ መሆኑንም አስታውቀዋል ። የፖለቲካ ምህዳሩ ሁሉንም በሚያሳትፍ መንገድ መስፋት አለበት፣ ሰብዓዊ መብቶች መከበር አለባቸው በሚል ከፍተኛ መስዋዕትነት ተከፍሏል ያሉት አቶ ታዬ፤ ለእዚህም ሌሎችም መሰል ጥያቄዎች ምላሽ ፍለጋ ወጣቶች በቄሮ በፋኖ፣ በዘርማ፣ በኤጀቶ ተደራጅተውና ተናብበው ታግለው ግፈኛ አሰራር መስመር አስይዘው ለውጥ እንዲመጣ አድርገዋል ብለዋል ። አሁን ትልቁ ለውጥ የዴሞክራሲ ነው። ስለነጻነትና ሰብዓዊ መብት ሲከራከሩ የነበሩና በእዛ ምክንያት የታሰሩ ዜጎች እንዲፈቱ መደረጋቸውን አመልክተው፤በፖለቲካ ምክንያት የተሰደዱ ዜጎች፣ ፖለቲከኞና የፖለቲካ ድርጅቶች አንዳንዶቹ ለ50 ዓመታት አገራቸውን መርገጥ ያልቻሉ ወደ እናት አገራቸው መመለስ እንዲችሉ በር መከፈቱን አስታውቀዋል። ከአቶ አቶ ታዬ ደንደአ ጋር የተደረገውን ቃለ ምልልስ ሙሉውን
ቃል በገጽ ስምንት ይመልከቱ።አዲስ ዘመን ግንቦት 17/2012 ዘላለም ግዛው